**POROČILO O DELU ČEBELARSKEGA DRUŠTVA PONIKVA**

**ZA LETO 2021**

Čebelarsko društvo Ponikva (v nadaljevanju ČD Ponikva) neguje in ohranja dolgoletno tradicijo čebelarstva na območju Krajevne skupnosti Ponikva in bližnje okolice. Začetki organiziranega čebelarstva na Ponikvi segajo v leto 1921, kot samostojno uradno registrirano društvo pa deluje od leta 1992. ČD Ponikva je vključeno v Čebelarsko zvezo Slovenije. Članstvo v društvo se iz leta v leto povečuje. Trenutno je v društvo včlanjenih 44 članov, od teh so 4 učenci čebelarskega krožka na OŠ Blaža Kocena Ponikva. Žal smo spomladi (22. marca) izgubili našega dolgoletnega člana g. Milana Plevčaka.

Čebelarsko društvo Ponikva je na dopisnem letnem občnem zboru dne 26. 03. 2021 sprejelo program dela in finančni plan za leto 2021. Žal nam je, zaradi znanih dogodkov z epidemijo korona virusa, uspelo program dela samo delno realizirati.

1. **Delovanje organov ČD Ponikva v letu 2021:**

- Upravni odbor društva se je sestal na štirih rednih sejah, na katerih je bila obravnavana obdobna realizacija plana dela, finančnega plana in bodoče aktivnosti društva, predvsem o organizaciji svečane obeležbe 100- letnice delovanja društva.

- Nadzorni odbor je imel v letu 2021 eno redno sejo, na kateri je obravnaval poslovanje društva v letu 2029. Častno razsodišče v letu 2021 ni imelo nobene seje, ker za to ni bilo izkazane potrebe.

1. **Promocijska dejavnost ČD Ponikva**:

Žal nam je na promocijski dejavnosti društva najbolj zagodla epidemija korona virusa, saj so bili odpovedani nekateri dogodki, na katerih se je društvo vsakoletno promoviralo (Šentjurjevo, Dan odprtih vrat, Martinovi dnevi, Tradicionalni slovenski zajtrk, itd.).

V nedeljo, dne 05.septembra 2021 smo s slavnostno akademijo svečano obeležili 100 let organiziranega čebelarstva na Ponikvi. Zaradi zaostrenih epidemioloških razmer so se prireditve lahko udeležili samo povabljeni gostje, predvsem tisti, ki so poleg naših čebelarjev, darovali za žebljičke za nov prapor. Svečana govornika sta bila župan Občine Šentjur g. mag. Marko Diaci in predsednik Čebelarske zveze Slovenije g. Boštjan Noč, uvodno besedo pa je imel predsednik ČD Ponikva Slavko Špur. Sledilo je razvitje novega prapora in predstavitev zbornika, v katerem je opisano delovanje čebelarjev v preteklih 100 letih. Predsednik ČZS g. Noč je ČD Ponikva izročil najvišje priznanje ČZS, to je odlikovanje Antona Janše I. stopnje. ČD Ponikva je ob tej priložnosti tudi podelilo odlokovanje Antona Janše III. stopnje, ki so jih prejeli: g. Davorin Drobnak, g. Aleš Grobovšek, g. Slavko Pogelšek in g. Slavko Špur. Odlikovanje Antona Janše II. stopnje pa so prejeli: g. Slavko Dobrajc, g. Franc Kovač, g. Andrej Palčnik, g. Janez Petauer, g. Dejan Podkrajšek, g. Jože Strašek, g. Jože Šibal in g. Jože Žogan.

Prireditve so se poleg predstavnikov bližnjih čebelarskih in ostalih krajevnih društev udeležili še predstavniki Čebelarskega društva Lendava in predstavnik Čebelarskega društva Šmihel iz Avstrije. Vsi navedeni so prejeli tudi posebno pisno zahvalo za prispevek pri razvoju in promociji čebelarstva.

Za nov prapor, ki smo ga ob tej priložnosti razvili, so donatorji prispevali 76 zlatih in 10 srebrnih žebljičkov, ČZS in Občina Šentjur pa so prispevale spominski trak. Osrednji motiv na sprednji strani prapora je čebela na cvetlici Velikonočnici (zaščitena cvetlica, katere rastišče je na Ponikvi), na zadnji strani pa satni relief Slovenije, na njem pa zaščitnik čebelarjev Sv. Ambrož.

Ob tej priložnosti smo izdali tudi posebno spominsko značko, na kateri je upodobljena čebela in napis Čebelarsko društvo Ponikva 100let.

V kulturnem programu so sodelovale pevke in pevci MPZ Sonce iz Ponikve, ki jih vodi ravnateljica OŠ Blaža Kocena ga. Andreja Ocvirk, ter Slomškova lika Blaže in Nežica (Rene in Larisa Špur), povezovalec prireditve pa je bil Luka Žerjav.

Vse vabljene smo po končani prireditvi povabili v jedilnico OŠ na zakusko v izvedbi PGD Ponikva, za pecivo pa so poskrbele čebelarke in čebelarji ČD Ponikva.

Naš slovesen dogodek je bil zelo odmeven. O njem so poročali mediji: radio Celje, radio Štajerski val, revija Šentjurčan in strokovna revija Čebelar, prav tako je bilo nekaj zapisov na spletnih straneh.

1. **Izobraževalna dejavnost ČD Ponikva:**

Posebnega strokovnega izobraževanja iz področja čebelarjenja v letu 2021 nismo organizirali, smo se pa posamezni člani udeležili izobraževanj, ki jih je na daljavo, potom ZOOM-a, organizirala ČZS na sedežu v Lukovici (Akaricidi za čebele v letu 2021, Smernice dobrih higienskih navad v čebelarstvu-HASAP, Zakonodaja s področja prodaje čebeljih pridelkov, itd.).

Dne 09.oktobra 2021 smo za člane društva in njihove žene (partnerke) organizirali strokovno ekskurzijo v Gornji Grad in Solčavo, kjer smo si najprej ogledali tamkajšnjo katedralo, nato čebelarstvo Rop Ivana v Bočni, kasneje pa muzej in predstavitev kraja v Solčavi. Ekskurzije se je udeležilo 29 čebelarjev in njihovih partnerjev, od teh so bili tudi 4 učenci iz čebelarskega krožka na OŠ. Stroške ekskurzije smo delno pokrili s sredstvi društva (prevoz), delno pa so jih poravnali sami udeleženci (ostali stroški).

 **4. Šolski učni čebelnjak**

V učnem čebelnjaku je gospodar g. Dobrajc Slavko opravil eno točenje medu. Vsega skupaj je natočil 9 velikih kozarcev medu, od katerih smo nekaj podarili našim donatorjem ostale pa bomo prodali na stojnicah. Zaradi neugodne lege čebelnjaka in preveliko napadenostjo čebel z varojo so čez zimo umrle vse štiri čebelje družine, ki smo jih konec marca nadomestili z novimi družinami, katere so brezplačno odstopili naši člani ( g. Kadenšek 2, g. Dobrajc 1 in g. Špur 1).

**5. Ostalo**

**-** rednega letnega občnega zbora ČZS v Lukovici se je dne 20. maja 2021 udeležil delegat g. Slavko Špur.

- regijskega posveta dne 11. novembra 2021 sta se udeležila ga. Marjeta Centrih in g. Slavko Špur.

- občnih zborov ostalih društev se v letu 2021 nismo udeležili, saj jih društva niso izvedla, ali pa so potekali v dopisni obliki.

- pri šolskem učnem čebelnjaku smo dne 17. aprila 2021 posadili drevo lipovec, ki ga nam je podarilo podjetje Montpreis iz Planine pri Sevnici. Posaditve se je udeležilo 8 naših članov in tajnik KS Ponikva g. Zlatko Zevnik.

- dne 19. junija 2021 se je 8 naših članov udeležilo svečane obeležitve 4. svetovnega dne čebel, ki je potekala v Lovrencu na Pohorju.

- dne 11. septembra 2021 smo se odzvali povabilu ČD Lendava in se udeležili njihovega praznovanje 100 letnice delovanja društva.

- dne 23. septembra 2021 je na svečani obeležbi občinskega praznika Občine Šentjur, naše društvo prejelo posebno občinsko priznanje.

- dne 10. oktobra 2021 smo se na povabilo KGZS udeležili vseslovenskega srečanja kmetov na Ponikvi.

- dne 20. julija 2021 smo prejeli čebelarsko tehtnico in vremensko postajo podjetja Strips, ki smo jo pridobili po uspešni prijavi na javnem razpisu za ukrep Sofinanciranje čebelarske opreme v programskem letu 2021. Tehtnica je nameščena pri čebelarju Jožetu Strašku v Srževici, podatke o gibanju porabe in donosov pa dnevno javlja na sedež ČZS, kjer si jih lahko čebelarji kadarkoli ogledajo.

- v mesecu novembru 2021 smo izdali stenski koledar za leto 2022 s fotografijami svečane obeležbe 100 letnice društva.

**6. Zaključek**

Na koncu lahko zaključimo, da je bilo leto 2021, klub stopnjevani epidemiji korona virusa, v organizacijskem smislu, za naše društvo prelomno leto. Uspešno smo namreč organizirali in izpeljali svečano obeležbo 100- letnice organiziranega čebelarjenja na Ponikvi. Še posebno smo lahko ponosni, da smo razvili svoj prapor in izdali zbornik, v katerem so zajeta vsa naša čebelarstva in zgodovina čebelarstva na Ponikvi in širše. Verjamem, da se bo zbornik lahko uporabil za nadaljnje proučevanje in nadgraditev ob naslednjih okroglih obletnicah društva.

Čebelarsko leto 2021 je bilo za nas čebelarje katastrofalno leto. Nekateri čebelarji so utrpeli velike zimske izgube čebeljih družin, spomladanski razvoj čebel je bil razmeroma dober, žal pa nam je spomladanska pozeba, nato pa slabo vreme, predvsem dež in veter v maju, pobralo cvetlično pašo, pa tudi kostanjeve je bilo zelo malo.

Seveda pa sedaj vsi čebelarji s nestrpnostjo pričakujemo novo čebelarsko sezono, za katero vam želim, da bi bilo obilo paše in da bi imeli zdrave čebelje družine.

Na koncu se še posebej zahvalim vsem čebelarjem, občini Šentjur, KS Ponikva, OŠ Ponikva, vsem društvom v KS Ponikva, ter zunanjim sodelavcem, ki ste z veliko vnemo, veseljem in z nesebičnim delom pomagali, da je naše društvo lahko, vsaj v okrnjeni izvedbi, izpolnilo sprejet program dela. Seveda si želim, da bi bili tudi v bodoče tako povezani in enotni.

Naj medi!

Ponikva, 22.01.2022 Predsednik ČD Ponikva:

 Slavko Špur